Účtovníctvo ROPO a obcí / Ročník 2019 / Vydanie 2/2019
Kvalifikovaný mandátny certifikát
 Publikované:  11. 2. 2019           ■ Autor/i:   Ing. Jana Hvojníková       
 URL článku:  https://www.ropoaobce.sk/sk/casopis/uctovnictvo-ropo-a-obci/kvalifikovany-mandatny-certifikat.m-1112.html

Ako máme zaúčtovať faktúru za vydanie kvalifikovaného mandátneho certifikátu podľa ustanovenia § 8 zákona č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v z. n. p. Bol vydaný mandátny certifikát pre konkrétneho zamestnanca – štatutára organizácie, ktorý je časovo obmedzený – platnosť certifikátov je od 1 roka do 4 rokov. Je potrebné časovo rozlíšiť tieto náklady do prí­slušných účtovných období?

Certifikát všeobecne potvrdzuje napr. oprávnenie na vykonávanie určitej činnosti, splnenie určitých kritérií, autenticitu k určitým dátam alebo operáciám. Má často obmedzenú lehotu platnosti.
Zákon č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) v z. n. p. upravuje podmienky poskytovania dôveryhodných služieb, povinnosti poskytovateľov dôveryhodných služieb, pôsobnosť Národného bezpečnostného úradu v oblasti dôveryhodných služieb.
Kvalifikovanými dôveryhodnými službami sa rozumie:
-  vyhotovovanie kvalifikovaných certifikátov pre elektronický pod­pis,
-  vyhotovovanie kvalifikovaných certifikátov pre elektronický pod­pis v podobe mandátneho certifikátu,
-  vyhotovovanie kvalifikovaných certifikátov pre elektronickú pečať,
-  vyhotovovanie kvalifikovaných certifikátov pre autentifikáciu we­bového sídla (TLS/SSL certifikát),
-  vyhotovovanie kvalifikovanej elektronickej časovej pečiatky.
Kvalifikovaný certifikát pre elektronický podpis– vydávaný výlučne fyzickým osobám za účelom vytvárania kvalifikovaných elektronických podpisov. Je platný spravidla 1 až 3 roky.
Mandátny certifikát– špecifický druh kvalifikovaného certifikátu pre elektronický podpis, ktorý sa vydáva fyzickým osobám so špecifickými oprávneniami.
Kvalifikovaný certifikát pre elektronickú pečať– kvalifikovaný certifikát vydávaný výlučne právnickým osobám alebo orgánom verejnej moci za účelom vytvárania kvalifikovaných elektronických pečatí. Jeho platnosť je spravidla 1 až 4 roky. Po uplynutí tejto lehoty platnosť certifikátu automaticky zaniká a certifikát už nemožno použiť na účel, na ktorý bol vydaný. Certifikát, ktorému vypršala platnosť alebo bol zrušený, nie je možné opätovne obnoviť.
V zmysle § 50 ods. 6 opatrenia Ministerstva financií Slovenskej republiky č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v z. n. p. (ďalej len „opatrenie“), sa náklady na obstaranie certifikátov časovo nerozlišujú a účtujú sa priamo do nákladov v tom účtovnom období, v ktorom vznikli.
Z toho vyplýva, že obstaranie kvalifikovaného certifikátu sa považuje za službu. V zmysle § 58 ods. 5 opatrenia sa všetky externé služby, ktoré svojím charakterom nepatria na iné účty účtovnej skupiny 51, účtujú na účte 518 – Ostatné služby.